L 191/2
BG
Официален вестник на Европейския съюз
28.7.2023 г.
(3)
Необходимо е също така да се актуализира правото на Съюза в областта на управлението на негодни за употреба батерии и да се предприемат мерки за опазване на околната среда и човешкото здраве чрез предотвратяване или намаляване на неблагоприятното въздействие от образуването и управлението на отпадъци, чрез намаляване на въздействието от използването на ресурси и чрез подобряване на ресурсната ефективност.
Тези мерки са от решаващо значение за прехода към кръгова и неутрална по отношение на климата икономика и нетоксична околна среда, както и за дългосрочната конкурентоспособност и стратегическа автономност на Съюза.
Те могат да доведат до появата на важни икономически възможности, като увеличат полезните взаимодействия между кръговата икономика и политиките в областта на енергетиката, климата, транспорта, индустрията и научните изследвания, и да допринесат за опазването на околната среда и намаляването на емисиите на парникови газове.
(4)
С Директива 2006/66/ЕО на Европейския парламент и на Съвета (3) се постигна подобряване на екологичните характеристики на батериите и бяха установени някои общи правила и задължения за икономическите оператори, по-специално чрез хармонизирани правила относно съдържанието на тежки метали и етикетирането на батериите, както и правила и целеви стойности за управление на всички негодни за употреба батерии въз основа на разширената отговорност на производителя.
(5)
В представените през 2019 г. доклади на Комисията относно прилагането, въздействието и оценката на Директива 2006/66/ЕО се подчертават не само постиженията, но и ограниченията, свързани с тази директива, по-специално на фона на из основи променения контекст, характеризиращ се със стратегическото значение на батериите и нарасналата им употреба.
(6)
Съобщението на Комисията от 17 май 2018 г., озаглавено „Европа в движение – Устойчива мобилност за Европа: безопасна, свързана, екологосъобразна “, включва стратегически план за действие в сектора на акумулаторните батерии.
В този план за действие са изложени мерки в подкрепа на усилията за изграждане на верига на стойността в сектора на батериите в Европа, която обхваща добива на суровини, устойчивото набавяне и преработка, мате­ риалите за устойчиво развивани батерии, производството на електрохимични елементи, както и повторната употреба и рециклирането на батериите.
(7)
В Европейския зелен пакт Комисията потвърди своя ангажимент за прилагане на стратегическия план за действие в сектора на акумулаторните батерии и заяви, че ще предложи законодателство , което да гарантира безопасна, кръгова и устойчива верига за създаване на стойност за всички батерии, включително за снабдяване на нарастващия пазар на електрически превозни средства.
(8)
В заключенията си от 4 октомври 2019 г. на тема „Повече кръговост – преход към устойчиво общество“ Съветът, inter alia, призова за съгласувани политики в подкрепа на развитието на технологии, подобряващи устойчивостта и кръговостта в сектора на батериите, които да придружават прехода към електромобилност .
Наред с това Съветът призова за спешно преразглеждане на Директива 2006/66/ЕО, което следваше да обхване всички съответни материали в батериите, като се предвидят по-специално конкретни изисквания за лития и кобалта, както и механизъм, който дава възможност посочената директива да бъде адаптирана към бъдещи промени в технологиите в областта на батериите.
(9)
В съобщението на Комисията от 11 март 2020 г., озаглавено „Нов план за действие относно кръговата икономика – За по-чиста и по-конкурентоспособна Европа“, се заявява, че в предложението за нова регулаторна рамка във връзка с батериите ще се разгледат правила относно съдържанието на рециклирани материали и мерки за подобряване на степента на събиране и рециклиране на всички батерии, за да се гарантира оползотворяването на ценни материали и да се осигурят насоки на потребителите, и ще се обърне внимание на евентуалното постепенно преустановяване на употребата на непрезаредими батерии, когато са налице други възможности.
Освен това се посочва, че ще бъдат разгледани изискванията за устойчивост и прозрачност, като се вземат предвид въглеродният отпечатък от производството на батерии, етичното снабдяване със суровини и гарантирането на доставките, за да се улесни повторната употреба, промяната на предназначението и рециклирането на батериите.
(10)
За да бъде обхванат целият жизнен цикъл на всички батерии, пуснати на пазара на Съюза, е необходимо да се установят хармонизирани изисквания за продуктите и за пазара, включително процедури за оценяване на съот­ ветствието, както и изисквания, които се отнасят за целия етап на извеждане от употреба на батериите.
Изиск­ ванията относно етапа на извеждане от употреба са необходими, за да се реши проблемът с влиянието на батериите върху околната среда, и по-специално да се подпомогне създаването на пазари за рециклиране на батерии и пазари за вторични суровини от негодни за употреба батерии.
За да се постигнат предвидените цели за уреждане на целия жизнен цикъл на батериите в един правен акт, като същевременно се избягва създаването на пречки пред търговията и нарушаването на конкуренцията и се гарантира целостта на вътрешния пазар, правилата, с които се установяват изискванията за батериите, следва да се прилагат еднакво за всички икономически оператори в целия Съюз и да не дават възможност за различно прилагане от държавите членки.
Поради това Директива 2006/66/ЕО следва да бъде заменена с регламент.
(3) Директива 2006/66/ЕО на Европейския парламент и на Съвета от 6 септември 2006 г. относно батерии и акумулатори и отпадъци от батерии и акумулатори, и за отмяна на Директива 91/157/ЕИО (ОВ L 266, 26.9.2006 г., стр. 1).